Începând cu data de 1 aprilie, tarifele pentru vagoanele de dormit se vor scumpi cu 15 lei, iar cele pentru cușetă vor crește cu șase lei, la trenurile operatate de CFR Călători.
Conform unui document publicat de clubferoviar.ro, Traian Preoteasa, directorul general al CFR Călători, a dat aprobarea pentru majorarea unor tarife ale companiei, care urmează să intre în vigoare în patru zile.
Potrivit biziday.ro, de la 1 aprilie, suplimentele de pat la vagonul de dormit se vor scumpi cu 15 lei, astfel:
– de la 210 la 225 de lei, pentru cabina simplă;
– de la 105 la 120 de lei, pentru cabina de două locuri;
– de la 85 la 100 de lei, pentru cabina cu trei locuri.
De asemenea, suplimentele la vagoanele cușetă se vor majora astfel:
– de la 72 la 78 de lei, pentru patul în cabină de patru locuri;
– de la 52 la 58 de lei, pentru patul în cabină de șase locuri.
Conform deciziei menționate de clubferoviar.ro, tarifele de transport cu trenurile operatorului feroviar de stat nu suferă modificări și rămân la nivelul actual.
(D.C.)
Sursa foto: Vlad Ispas/ Dreamstime.com